American Motors Corporation
Store norske leksikon,Teknologi og industri,Transport,Bil,Bilmerker
American Motors Corporation er et amerikansk bilmerke som var i bruk fra 1968 til 1987, produsert av American Motors Corporation.
Historie American Motors Corporation var et amerikansk bilindustriselskap dannet i 1954 ved sammenslutningen av bilfabrikkene Hudson Motor Car Company, grunnlagt i 1909, og Nash Motors Company, grunnlagt i 1916. American Motors Corporation produserte bilmerkene Nash og Hudson frem til 1958, og fra 1958 frem til 1970 modellen Rambler, tidligere produsert av Nash, under merket American Motors. American Motors Corporation kjøpte i 1970 Kaiser-Jeep Corporation med bilmerket Jeep, og intensiverte etter hvert produksjonen av firehjulsdrevne biler. I perioden 1979 til 1987 var Renault samarbeidspartner og hovedaksjonær, og produksjonen gikk etter hvert over til Renault-modeller, mens produksjonen av egne modeller ble sterkt redusert. Selskapet gikk inn i Chrysler-konsernet i 1987, som fortsatte produksjonen av Jeep.AMC ble lansert som merkenavn i 1968 med sportskupéen Javelin, over 235 000 produsert frem til 1974, og AMC var særlig kjent for de uortodokst designede kompaktmodellene Gremlin, over 600 000 produsert fra 1971 til 1978, og Pace, over 280 000 produsert fra 1975 til 1980. Merket var også kjent for modellen Javelin AMX, over 19 000 produsert fra 1968 til 1971, som var en todørs muskelbilvariant av Javelin og ble levert med enten en seksliters eller en 6,4-liters åttesylindret V-motor. Den siste modellen med AMC som merkenavn var Eagle, produsert frem til 1987, og Eagle var også produsert som eget merke av Chrysler frem til 1998. Les mer i Store norske leksikon Jeep Hudson Nash